Aalborg CSP har netop indgået kontrakt med norske Kyoto Group om levering af et varmevekslersystem til dampgenerering og smeltet salt cirkulation til Kyoto Groups termiske energilagringsprojekt til Aalborg Forsynings grønne testcenter på Nordjyllandsværket. Varmevekslersystemet spiller en vigtig rolle i det, der bliver Nordeuropas første Power-to-X med smeltet salt (PTXSALT) anlæg. Her vil overskydende elektricitet blive lagret i en modulopbygget lagerløsning. Energien omdannes efterfølgende efter behov til damp, der kan anvendes til grøn fjernvarme samt muliggøre produktion af grøn elektricitet til beboerne i Aalborg. Det første i Nordeuropa Selvom PTXSALT anlægget i Aalborg bliver det første af dets slags i Nordeuropa, er teknologien velafprøvet i udlandet, hvor den i årtier er blevet anvendt indenfor koncentreret solenergi industrien i eksempelvis Spanien, Mellemøsten og USA. Aalborg CSPs andel i projektet inkluderer levering af varmeveksleren til dampgenerering samt design af det integrerede smeltede salt- og dampsystem. Formålet med projektet er at lagre overskydende vedvarende elektricitet i et termisk batteri med smeltet salt og generere damp, når der er behov for energi, eksempelvis i form af fjernvarme til byen. Både til Norge og Aalborg Dampsystemet forbindes på den ene side til Kyoto Group’s modulære energilagringssystem: HeatCube og på den anden side til Aalborg Forsynings forsyningsnet. Fremfor at afvikle eksisterende kulfyrede kraftværker i løbet af de næste årtier forventer Aalborg CSP i de kommende år grønne ombygninger af de eksisterende værker. Det nye PTXSALT anlæg genanvender dele af Nordjyllandsværkets eksisterende infrastruktur og danner dermed grundlag for fremtidige ombygninger af kulfyrede kraftværker – nationalt såvel som globalt. - For at skabe en stabil PTXSALT løsning til Kyoto Group og Aalborg Forsyning har vi samlet og udnyttet vores tidligere erfaringer fra komplekse systemer med salt og integrerede systemer. Resultatet bliver en pålidelig, skalerbar og investeringssikker løsning, som allerede nu er klar til at indgå i den afgørende sektorkobling, og som vil kunne synliggøre, hvad der reelt er muligt med nutidens teknologier, siger partner og teknisk direktør hos Aalborg CSP, Peter Badstue Jensen. Første anlæg i grønt testcenter Området omkring Nordjyllandsværket er i fuld gang med at blive omdannet til et grønt testcenter for fremtidens bæredygtige vand- og energiløsninger. Testcenteret skal bidrage til at udvikle og afprøve nye forsyningsløsninger og forbedre de løsninger, der allerede anvendes i dag. Det nye PTXSALT anlæg bliver det første demonstrationsanlæg i det nye testcenter. Anlægget skal omdanne elektricitet fra vindmøller til stabil fjernvarme.

Referat:
Aalborg-firma står bag Nordeuropas første anlæg, der omdanner smeltet salt til varme.